Foto's: Sneeu dit op Tafelberg? | Maroela Media
Is dit sneeu of ysreën op Tafelberg? (Foto: Skermgreep)
Sneeu en reën het Maandag in dele van die Wes- en Oos-Kaap, asook die suidelike gebiede van die Noord-Kaap, uitgesak. Die wolke lê boonop laag genoeg dat sneeu moontlik Dinsdag selfs op Tafelberg kan val.
Weerkenners het kopgekrap oor 'n video wat op sosiale media versprei word van sneeu wat Maandagaand op Tafelberg geval het. In die video kan 'n baie klein hopie "sneeu", wat ook soos ysreën lyk, op Tafelberg opgemerk word.
Snow Report SA bevraagteken egter of dit wel sneeu is. "Nat sneeu of sneeu wat smelt, kan wel só lyk, so ons is nie seker of dit sneeu of net ysreën is nie. Daar word egter beslis Dinsdag sneeu vir Tafelberg verwag," sê hulle.
Lehlohonolo Thobela, 'n weervoorspeller verbonde aan die Suid-Afrikaanse Weerdiens (SAW), sê hulle het geen verslae oor sneeu op Tafelberg ontvang nie.
Snow Report SA het op sy Facebook-blad foto's geplaas van die gebiede wat sedert Maandag sneeu gekry het.
Plekke soos Matroosberg naby Ceres, die Sederberge, Outeniekwaberge, die Overberggebied, die Swartbergpas naby Oudtshoorn, die Langeberge en die Laingsburg-omgewing in die Wes-Kaap lê dik onder sneeu.
Sneeu in Sutherland (Foto: Tossie Muller via Storm Report SA Twitter)
Sneeu het in hoogliggende gebiede in die Oos-Kaap rondom Graaff-Reinet, Nieu-Bethesda, Hogsback en Queenstown, asook in dele van die Vrystaat geval. Die AfriSki-oord in Lesotho het ook sneeu aangeteken.
Sneeu het ook in die suidelike dele van die Noord-Kaap rondom Sutherland, Calvinia en Fraserburg voorgekom.
Volgens Thobela sal sneeu Dinsdag in hierdie gebiede voortduur.
Minimum temperature het Dinsdagoggend tot ver onder vriespunt in dele in die Oos-Kaap, Vrystaat, Noord-Kaap en Noordwes gedaal. Volgens die SAW is 'n minimum temperatuur van -6 ˚C in Bloemfontein bereik, gevolg deur Bethlehem met -5 ˚C. Dié twee Vrystaatse stede sal na verwagting Woensdagoggend minimum temperature van -9 ˚C en -8 ˚C aanteken.
Die SAW sê die laagste maksimum temperature wat Dinsdag aangeteken is, was in Cradock (9 ˚C), Queenstown (9 ˚C), Graaff-Reinet (9 ˚C) in die Oos-Kaap; Bloemfontein (10 ˚C), Bethlehem (12 ˚C) in die Vrystaat, en Sutherland (6 ˚C) en Calvinia (10 ˚C) in die Noord-Kaap.
Kimberley (-6 ˚C), Sutherland (-5 ˚C) en De Aar (-4 ˚C) sal Woensdag die koudste plekke in die Noord-Kaap wees.
'n Ligte kouefront sal na verwagting Dinsdag die suidelike dele van Gauteng bereik. Yskoue weer wat met ligte reën gepaardgaan, sal Vereeniging, Johannesburg en Pretoria tref. 'n Maksimum temperatuur van 13 ˚C word vir Vereeniging, 14 ˚C vir Johannesburg en 19 ˚C vir Pretoria voorspel.
Thobela sê temperature sal van Donderdag af oor die hele land stadig maar seker begin stabiliseer.
Montagu lê dik onder die sneeu (Foto: Louise via Snow Report SA Facebook)
Sneeu het geval in Uniondale in die Wes-Kaap (Foto: Pieter van Heerden via Storm Report SA Twitter)
Sneeu by die AfriSki-oord in Lesotho (Foto: AfriSki Twitter)
Sneeu op die pad tussen Queenstown en Jamestown (Foto: Rob Beezy Twitter)
Hogsback in die Oos-Kaap lê ook onder 'n sneeukombers (Foto: Geneva via Snow Report SA Facebook)
Sneeu in Molteno, Oos-Kaap (Foto: Deon Botha via Storm Report Twitter) Maandagoggend
In die nuus Suid-Afrikaanse Weerdiens Tafelberg Wes-Kaap
Batsa knorrig oor onwettige sigarette
Dit het al jare terug ook gebeur so dis niks vreemd nou nie
Fantasties ! Die Kaap is weer Hollands !
Die koudste wat ek al ooit gekry het, was een aand in die winter as ryloper net buite Bethlehem. As die swart polisieman ons nie opgetel en na die N1 vir aansluiting geneem het nie sou ons dit voorwaar nie gemaak het nie.